text: Spritbrænder antændte husbåd
  21 oktober 2015 kl. 04.35
  En 67-årig mand kokkererede med en spritbrænder på sin husbåd, men han endte med at sætte ild til båden.
  En 67-årig mand måtte i nat genhuses i Sønderborg.
  Manden lavede mad på sin husbåd i Sønderborg Lystbådhavn med en spritbrænder, men klokken 00.32 i nat modtog Syd- og Sønderjyllands Politi en anmeldelse om brand.
  - Manden fik et hosteanfald ved madlavningen, og han hentede derfor noget i sin bil. Da han vendte tilbage til båden, var der ild i den, siger Erik Lindholdt fra Syd- og Sønderjyllands Politi.  
  Båden var efter branden så hårdt medtaget, at manden ikke kunne overnatte i den. Båden er dog ikke sunket, oplyser Syd- og Sønderjyllands Politi.
  Politiet oplyser desuden, at det er spritbrænderen, der har antændt båden. Det er dog endnu uvist, hvordan brænderen gjorde det.
  Ifm. madlavning med spritbrænder opstod der brand i sejlbåd, der lå til kaj i Sønderborg. Stor materiel skade - ingen personskade. #politidk
  
  